b'\n_START_ARTICLE_\nMaija Plisetskaja\n_START_PARAGRAPH_\nMaija Mihailovna Plisetskaja (ven. \xd0\x9c\xd0\xb0\xd0\xb9\xd1\x8f \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xbd\xd0\xb0 \xd0\x9f\xd0\xbb\xd0\xb8\xd1\x81\xd0\xb5\xd1\x86\xd0\xba\xd0\xb0\xd1\x8f; 20. marraskuuta 1925 Moskova \xe2\x80\x93 2. toukokuuta 2015 M\xc3\xbcnchen) oli ven\xc3\xa4l\xc3\xa4inen balettitanssija ja koreografi. _NEWLINE_Plisetskaja syntyi Moskovassa juutalaiseen taiteilijasukuun. H\xc3\xa4n aloitti koulunk\xc3\xa4ynnin Huippuvuorilla, miss\xc3\xa4 h\xc3\xa4nen is\xc3\xa4ns\xc3\xa4 ty\xc3\xb6skenteli kaivoksen johtajana ja diplomaattina. Kun is\xc3\xa4 joutui teloitetuksi Stalinin vainojen yhteydess\xc3\xa4 vuonna 1938 ja \xc3\xa4iti, elokuvan\xc3\xa4yttelij\xc3\xa4 Rahil Messerer, karkotettiin Kazakstaniin, Maijan huoltajaksi ryhtyi h\xc3\xa4nen t\xc3\xa4tins\xc3\xa4, maineikas balettitanssija Sulamif Messerer. _NEWLINE_Moskovassa Plisetskaja sai opetusta Jelizaveta Gerdtilt\xc3\xa4. Ensiesiintymisens\xc3\xa4 Bol\xc5\xa1oi-teatterissa h\xc3\xa4n teki 11-vuotiaana. H\xc3\xa4n valmistui koreografiakoulusta vuonna 1943 ja liittyi Bol\xc5\xa1oin balettiin, jossa h\xc3\xa4n nousi sittemmin ensitanssijattareksi ja esiintyi aina vuoteen 1990 saakka. H\xc3\xa4net nimitettiin Neuvostoliiton kansantaiteilijaksi vuonna 1959, ja h\xc3\xa4n sai my\xc3\xb6hemmin kolmesti Leninin kunniamerkin. Vuonna 1958 h\xc3\xa4n avioitui s\xc3\xa4velt\xc3\xa4j\xc3\xa4 Rodion \xc5\xa0t\xc5\xa1edrinin kanssa. _NEWLINE_Plisetskaja on saanut kansainv\xc3\xa4list\xc3\xa4 mainetta klassisista rooleistaan muun muassa baleteissa Joutsenlampi ja Prinsessa Ruusunen. H\xc3\xa4n on ty\xc3\xb6skennellyt baletinjohtajana Roomassa 1983\xe2\x80\x931984 ja Madridissa 1988\xe2\x80\x931990. Vuonna 2006 Japanin keisari Akihito my\xc3\xb6nsi h\xc3\xa4nelle Praemium Imperialen.'